Flosi Eiríksson

Flosi Eiríksson (fæddur 20. desember 1969) er íslenskur viðskiptafræðingur, trésmiður og fv. sveitarstjórarmaður frá Kópavogi. Hann hefur gegnt ýmsum störfum á sviði stjórnmála, verkalýðsbaráttu og á vettvangi íþróttahreyfingarinnar.

Uppvöxtur og nám
Flosi ólst upp í Kópavogi, sonur Þorgerðar Þorvaldsdóttur húsmóður og dagmömmu og Eiríks Jónasar Gíslasonar brúarsmiðs og húsagerðarmeistara. Hann gekk í Menntaskólann í Kópavogi og öðlaðist nokkra frægð þegar hann var fyrirliði sigurliðs skólans í Gettu betur árið 1989. Flosi útskrifaðist sama ár og hóf nám í húsasmíði við Iðnskólann og lauk sveinsprófi árið 1993. Síðar lauk hann BSc-gráðu í viðskiptafræði frá Háskólanum í Reykjavík.
Stjórnmálastörf
Þegar á táningsaldri varð Flosi virkur í Alþýðubandalaginu og sat á framboðslistum þess til bæjarstjórnar í Kópavogi. Rétt um tvítugt var hann ráðinn framkvæmdastjóri flokksins, sem þá átti sæti í ríkisstjórn Steingríms Hermannssonar og gegndi því starfi frá 1990 til 1992.

Eftir að hafa setið í nefndum fyrir Alþýðubandalagið og verið varabæjarfulltrúi, varð Flosi oddviti Kópavogslistans, sameiginlegs framboðs félagshyggjuaflanna í kosningunum 1998. Framboðið fékk fjóra fulltrúa og sat Flosi í bæjarstjórn til ársins 2010, lengst af fyrir Samfylkinguna.
Verkalýðsmál
Frá 2018 til 2022 var Flosi framkvæmdastjóri Starfsgreinasambandsins, fjölmennasta landssambands verkafólks á Íslandi. Þar kom hann m.a. að gerð Lífskjarasamninganna svokölluðu sem var safnheiti á fjölda kjarasamninga og efnahagslegra aðgerða sem ríkisvaldið og aðilar vinnumarkaðarins sömdu um á tímabilinu 2019 til 2022.
Íþróttamál
Flosi hefur átt sæti í stjórn knattspyrnudeildar Breiðabliks frá 2017, þar af sem formaður frá 2021.
Tilvísanir

Flokkur:Íslenskir viðskiptafræðingar
Flokkur:Stúdentar úr Menntaskólanum í Kópavogi
Flokkur:Íslenskir smiðir
Flokkur:Sigurvegarar í Gettu betur